ร้านนี้เป็นร้านที่นักท่องเที่ยวต่างโหวดให้จนขึ้นเป็นร้านอาหารอันดับ 2 ของ Kanazawa ใน Tripadvisor (ถือเป็นอันดับ 1 ถ้าเทียบกับร้านซูชิด้วยกันเอง) คราวนี้มาเที่ยวเลยขอมาตามรอยซะหน่อยค่ะ 

Mori Mori Sushi มีอยู่ 15 สาขาทั่วญี่ปุ่นแต่สาขาที่โด่งดังมี 2 สาขาใน Kanazawa  (คือที่ตลาดปลา Omicho และ Ekimaeten ซึ่งเป็นสาขาที่เน็ทเลือกไปทาน สาขานี้อยู่ชั้น 6 ของ Forus ซึ่งเป็นห้างที่อยู่ติดกับสถานี Kanazawa เลย (อยู่ฝั่ง east ใกล้กับ Bus terminal)

สาขานี้คนเยอะหน่อย วันนั้นไปถึงประมาณ 5 โมงเย็น รอคิวประมาณ 1 ชั่วโมงถึงจะได้ทาน ถ้าไปทานคนเดียวทางร้านจะให้นั่ง Counter ต้อง 2 คนขึ้นไปถึงจะเลือกนั่งแบบโต๊ะได้

ระบบจัดการที่นี่สุดยอดค่ะ 
- การสั่งซูชิสามารถสั่งเองได้จาก Monitor ซึ่งมีภาษาอังกฤษ พอกด order ปุ๊บ อาหารก็มาเสิร์ฟแบบไวสุดๆ มีทั้งแบบพนักงานเดินมาเสิร์ฟเอง หรือให้ชินคันเซนส่งโดยตรงผ่านสายซูชิเวียนมาหยุดอยู่หน้าเราเลย สั่งปุ๊บได้ปั๊บประทับใจมากค่ะ
- หน้าจอจะแบ่งอาหารเป็นหมวดๆ ซูชิ โรล ข้าวห่อสาหร่าย A la Carte ของหวาน และซูชิแบบเป็นเซ็ต ง่ายต่อการสั่งมากๆ นอกจากที่สั่งทางนี้ก็สามารถหยิบจากสายพานซูชิเวียนเองก็ได้เหมือนกัน
- การคิดราคาจะคิดจากสีและลายของจานซึ่งมีหลากหลายราคาตั้งแต่ ¥120-2,800 มีป้ายราคาของแต่ละแบบให้แต่ละโต๊ะ ใครอยากจะดูว่ากินไปเยอะแค่ไหนก็จะได้คำนวณได้ 
- พอเรียกคิดเงินพนักงานก็จะใช้เครื่องมา scan จาน แป๊บเดียวเครื่องก็จะออกบิลมาให้เลย น่าทึ่งสุดๆค่ะ

ส่วนอาหารอร่อยมากเกือบจะทุกอย่าง โดยเฉพาะ Otoro เนื้อแบบเทพนุ่มลิ้นละลายในปาก แบบ a la carte ก็ต้อง หนวดปลาหมึกทอดและหอยทากตัวใหญ่เนื้อเด้งมากๆ 

มีแค่ 2 จานที่ไม่ค่อยประทับใจคือไข่หอยเม่นหน้าตาดูเละ ไม่ได้เป็นชิ้นสวยงามเหมือนตอนไปทานที่ตลาดปลา Omicho ซึ่งก็บ่งบอกถึงความไม่สดนั่นเอง อีกอย่างคือ Turban shell ซึ่งแข็งมากแทบเคี้ยวไม่ลง ไม่รู้ปกติเนื้อหอยชนิดนี้เป็นแบบนี้อยู่แล้วรึป่าว 

โดยรวมชอบมากค่ะ ระบบจัดการสุดยอด ราคาแบบทานจนอิ่มก็ถือว่าไม่แพงเลยถ้าเทียบกับการทานที่ตลาดปลา ซูชิก็อร่อยหลายอย่าง หักคะแนนบางเมนูที่ไม่ประทับใจให้ 4 ดาวค่ะ